《睢阳汤公挽词》
清代·周龙藻

初喜明良合，旋伤道命孤。世应摧直道，天亦丧醇儒。

正色居朝著，昌言备庙谟。常羞持禄位，未拟保身躯。

仗马方钳结，成乌自毕逋。群嗔杨震戆，翻笑马光迂。

白日高难照，青蝇点欲污。尸犹思指佞，瞑岂为怜吴。

定论中朝在，遗哀南国殊。衔恩遍倪耄，会哭尽生徒。

岘首碑宜勒，桐乡祀不诬。瓣香曾愿托，北望泪苏苏。

作者简介：江苏吴江人，字汉荀，号恒斋。岁贡生。高才实学。有《恒斋集》等。